Komiteelid bedank ná klankopname-skandaalSheila Senkubuge, burgemeesterkomiteelid oor paaie en vervoer. (Foto: Christel Cornelissen) Sheila Senkubuge, Tshwane se burgemeesterskomiteelid wat haar te midde van ŉ storm oor haar beweerde gekafoefel met die stad se eerste burger bevind, het bedank. “In die lig van onlangse gebeure, en ondanks die vele suksesse, het dit duidelik geword dat pogings om my te vernietig die fokus wegneem van die doel van my rol in die amp. “Dit sal onvermydelik dienslewering aan ons inwoners beïnvloed,” voer Senkubuge in haar bedankingsbrief aan. Haar bedanking is onmiddellik van krag. Maroela Media het vroeër onthul dat Senkubuge nie ŉ Suid-Afrikaanse burger was toe sy in 2016 ŉ DA-raadslid geword het nie. Senkubuge, burgemeesterskomiteelid vir paaie en vervoer, het die afgelope week onder skoot gekom nadat ŉ storm losgebars het oor haar beweerde seksuele eskapades met Stevens Mokgalapa, burgemeester van Tshwane. Mokgalapa is vroeër die week op spesiale verlof geplaas nadat ŉ klankgreep van die twee se beweerde gekafoefel van Sondag af wyd op sosiale media versprei is. Dit is glo onwettig met behulp van ŉ meeluisterapparaat in Senkubuge se kantoor gemaak. In die klankopname kan glo ook gehoor word hoe verskeie topamptenare bespreek word. Sheila Senkubuge, burgemeesterkomiteelid oor paaie en vervoer, en Stevens Mokgalapa, burgemeester van Tshwane. (Foto: Christel Cornelissen) Mokgalapa en Senkubuge het die week klagte van onder meer afpersing by die Brooklyn-polisiestasie aanhangig gemaak. Hulle beweer die klankgreep is versprei omdat hulle nie wou toegee aan ŉ eis dat vier geskorste werknemers heraangestel word nie. Senkubuge voer in haar bedankingsbrief aan dat sy haar bes gedoen het tydens haar ampstermyn en met die grootste etiek gewerk en verseker het dat sy bo enige verdenking is. “Dankie dat u my, ’n jong swart vrou, die geleentheid gegee het [as jongste vroulike burgemeesterskomiteelid] om hierdie party as ’n raadslid te dien, en nie net in die rol nie, maar ook as lid van die burgemeesterskomitee van 2016 tot 2019.” Senkubuge gaan dan voort om talle “prestasies” te lys wat die departement van paaie en vervoer in haar tydperk as burgemeesterskomiteelid bereik het. Sy lys ook toekennings wat sy glo ontvang het. “Ek bly vir ewig nederig en geëerd dat ek die geleentheid gekry het om te dien,” sluit Senkubuge af.